《观吕居仁诗》
宋代·李彭

西风鏖暑功夫深，老火由来欺稚金。蛮花缺月午梦短，伐翳正尔开遥岑。

忽看僧珍五字句，妙想寔与神明聚。清如明月东涧泉，壮如玄豹南山雾。

抑扬顿挫百态随，鸷鸟欲举风迫之。莫言持此黄初诗，直恐竟亦不能奇。

老怀凛凛受霜气，想见此郎冰雪姿。鄙夫好诗如好色，嫣然一笑可倾国。

击节歌之侑欢伯，杯中安得着此客。此客不肯绁尘羁，况复世网如蛛丝。

秋空横河雕鹗上，不许蜂蝶同所归。汉家太尉死宗社，大鸟泣坟天所借。

谢傅未吐活国谋，赍恨怀奇赴泉下。僧珍向来期此人，颓波砥柱妙入神。

要当叠些湘水滨，唤起犹足张吾军。

作者简介：李彭，约公元一o九四年前后在世，字商老，南康军建昌（今江西永修县）人，江西诗派诗人。生卒年均不详，约宋哲宗绍圣初前后在世。博览群书，诗文富赡，为江西派大家。曾与苏轼、张耒等唱和。甚精释典，被称为“佛门诗史”。生平事迹不可考。